Polisiebeampte vas wat meisie skiet(Foto: SA Polisie) Die Onafhanklike Polisieondersoekdirektoraat (Opod) het Woensdag ŉ 29-jarige polisiebeampte van Mount Fletcher-polisiestasie in die Oos-Kaap in hegtenis geneem ná hy sy meisie op 5 Mei geskiet het. Ndileka Cola, woordvoerder van Opod, sê die beampte het sy meisie na die hospitaal geneem ná hy haar geskiet het. “Hy het gejok en gesê sy is geskiet deur mense wat hulle wou beroof.” Die beampte het daarna ŉ saak van poging tot moord aanhangig gemaak. “Toe die polisie egter die meisie in die hospitaal besoek het, het sy gesê haar kêrel het haar tydens ŉ woordewisseling geskiet.” Die saak is Maandag onder Opod se aandag gebring. “Die verdagte is vanoggend aangekla van poging tot moord, dwarsboming van die gereg en meineed. Hy sal na verwagting Donderdag in die Mount Fletcher-landdroshof verskyn.”